# JDAM

ערכת **GBU-31 JDAM** מורכבת על פצצת סימן 84
פצצת סימן 84 ללא ערכת JDAM
F-35I מטייסת מנ"ט 5601 של חיל האוויר הישראלי, נושא פצצות סימן 84 מותקנות ערכת **GBU-31 JDAM** לפני ניסוי הפצצה, יולי 2023
מערכת JDAM מורכבת על מטוס F-16I סופה
‏**JDAM** (ראשי תיבות של **J**oint **D**irect **A**ttack **M**unition; מכונה בצה"ל "**ברד כבד**") היא מערכת זנב מתוצרת "בואינג", המתחברת לפצצות ברזל פשוטות, והופכת אותן לפצצות מונחות מדויקות. המערכת פותחה על ידי חיל האוויר האמריקני במשותף עם חיל הים האמריקני. השימוש המבצעי הראשון שלה היה ב"מבצע כוח מאוחד" בשנת 1999.

## הערכה

הערכה כוללת משטחי היגוי, יחידת ניווט אינרציאלית (INS), מקלט "GPS" ומערכת ניווט מונחה לוויינים ממוחשבת, המאפשרים לה לפעול בכל תנאי מזג אוויר וראות, ביום ובלילה. זאת בשונה מפצצות מונחות לייזר, הנדרשת לתנאי סביבה ומזג אוויר נוחים, ותלויות בסימון רציף של המטרה על ידי כוח קרקעי או מטוס. פצצת JDAM לעומת זאת פועלת בשיטת "שגר ושכח" בזכות העובדה שהיא מונחית באמצעות לווייני GPS. תכונה זו מאפשרת למטוס לשגר מספר פצצות ביעף אחד, כאשר כל אחת מהן מונחית למטרה אחרת, ללא צורך בהכוונה חיצונית נוספת.

הפצצה מיוצרת על ידי בואינג, אורכה נע בין 3 ל־3.9 מטרים, טווח של מעל 24 קילומטרים, והיא מצוידת במערכת הנחיה משולבת GPS ו-INS. מחיר ערכת ההנחיה הוא כ־21 אלף דולר בלבד, מה שמקנה לה יתרון משמעותי כחימוש מונחה זול יחסית. בנוסף, הפצצה דורשת תחזוקה מועטה ביחס לחימושים אחרים. הערכה מורכבת תוך דקות ספורות על פצצת ברזל, ואופן השימוש בה פשוט. לפני או במהלך הטיסה מזין הטייס למחשב ההפצצה את מיקום המטרה. במהלך הטיסה מחשב המטוס מעדכן את יחידת הניווט האינרציאלית של הפצצה במיקומו. לאחר ההטלה מחשבת הפצצה את מיקומה המדויק באמצעות ניווט אינרציאלי משולב GPS, והכנפונים מנהגים אותה עד לפגיעה במטרה.

### בחיל האוויר הישראלי

חיל האוויר הישראלי היה חיל האוויר הזר הראשון שרכש את ערכת ה־JDAM, המכונה בישראל "ברד כבד". לשם כך הותאמו מטוסי ה־F-16 באמצעות עדכון בלוק התוכנה, ובהמשך גם מטוסי ה־F-35I עם קליטתם במרכז ניסויי טיסה, כך שהם יכולים לשאת את הפצצות בתאי החימוש ובמתלים חיצוניים על הכנפיים. בספטמבר 2024 דווח כי פצצות אלו שימשו בחיסול חסן נסראללה. ערכה מתקדמת יותר היא פצצת ה"ספייס" של רפאל, המבוססת על ניווט לווייני וראש ביות אלקטרו־אופטי, עם השוואת תמונה של המטרה לתמונה המתקבלת מעדשת הפצצה. בחיל האוויר הישראלי היא מכונה "**ברד פלדה**" ו"**ברד קל**".

## דגמים

* **GBU-29** מבוססת על פצצת סימן 81 – במשקל 250 ליברות (110 קילוגרם)
* **GBU-30** מבוססת על פצצת סימן 82 – במשקל 500 ליברות (230 קילוגרם), או על **BLU-111/B **GBU-31** מבוססת על פצצת סימן 84 – במשקל 2,000 ליברות (910 קילוגרם), או על **BLU-109** חודרת בטון
* **GBU-32** מבוססת על פצצת סימן 83 – במשקל 1,000 ליברות (450 קילוגרם)
* **GBU-35** מבוססת על BLU-110 – במשקל 1,000 ליברות (450 קילוגרם)
* **GBU-38** מבוססת על פצצת סימן 82 – במשקל 500 ליברות (230 קילוגרם)
* **GBU-39** פצצת SDB בקוטר קטן
* **GBU-53** פצצת SDB עם הנחיה משופרת.
* **GBU-72** פצצה מפצחת בונקרים במשקל 5,000 ליברות (2,300 קילוגרם)

#### הסבר סימול דגמים

* **B**omb **L**ive **U**nit (**BLU**) – "יחידת פצצה חיה", בניגוד ל"יחידת פצצת דמה" (**BDU** – **B**omb **D**ummy **U**nit) שאינה מכילה חומר נפץ ומשמשת לתרגול.
* **G**uided **B**omb **U**nit (**GBU**) – "יחידת פצצה מונחית" או בשמה המלא: Precision-guided munitions Guided Bomb Unit (תחמושת מונחית מדויקת).

שני סוגי הפצצות שלעיל הם פצצות חכמות המונחות בצורות שונות או משולבות – הנחיה אלקטרו־אופטית, הנחיית לייזר או ניווט אינרציאלי משולב GPS, אם בתכנון ובנייה מראש או בהוספת ערכת JDAM לפצצת ברזל פשוטה.

## קישורים חיצוניים

 מדיה וקבצים בנושא **JDAM** בוויקישיתוף
* חיל-האוויר סיים את קליטתן של פצצות מונחות חדשות מסוג JDAM, באתר חיל האוויר הישראלי, ‏פורסם בבטאון חיל האוויר, גיליון 149 (250), 1 בפברואר 2003
* פצצה חכמה, עם פלפל, על פצצת ה־Spice, מתוך בטאון חיל האוויר, גיליון 151 (252), 1 ביוני 2003
* US Military Weapons: JDAM (Joint Direct Attack Munition) – מידע על הפצצה באתר CombatIndex
* ניצן סדן, ברד כבד: הפצצה ששברה את רצועת עזה, באתר כלכליסט, 15 בדצמבר 2023
* ברד כבד: הכירו את הפצצה ששברה את רצועת עזה, סרטון בערוץ "כלכליסט – הקברניט", באתר יוטיוב (אורך: 05:03), 19 בדצמבר 2023

* What Joint Direct Attack Munitions Could Do For Ukraine, The War Zone, ‏15 December 2022

## הערות שוליים